Åge Hareide roser danskernes mentalitet og tro på tingene efter den utrolige 3-3-kamp i Schweiz.

Tirsdag aften blev det 3-3 i Schweiz, og det var 26. kamp i streg, at Danmark ikke har tabt i ordinær spilletid.

Landstræner Åge Hareide var glad for det flotte comeback og roser især mentaliteten hos de danske drenge.

- Drengene blev ved med at tro på det hele vejen igennem, og det har kendetegnet os. Vi nægter at tabe, og vi sagde i pausen, at vi skal fandeme ikke tabe kampen.

- Vi har været igennem mange ting sammen, og det er en fordel i sådanne situationer, siger Hareide til Kanal 5.

- Da vi fik målet til 1-3, skete der noget med Schweiz - de blev lidt bange, og så kunne vi kaste os over dem i slutminutterne, siger Hareide.

Åge Hareide har nu stået i spidsen for Danmark i 34 kampe, og hidtil har han blot tabt tre kampe i ordinær spilletid.